Predkladacia správa

Materiál „Systém riadenia a implementácie operačného programu INTERACT II na programové obdobie 2007 – 2013, verzia 1.0“ bol schválený uznesením vlády SR č. 672/2008 zo dňa 01.10.2008.
Zmeny v materiáli Systém riadenia a implementácie operačného programu INTERACT II na programové obdobie 2007 – 2013, verzia 2.0 sa týkajú najmä:
-	doplnenia právnych predpisov a pojmového aparátu;
-	doplnenia subjektov, ktoré sú zapojené do systému riadenia a implementácie operačného programu INTERACT II a úprava ich zodpovednosti;
-	úpravy textu materiálu a príloh vo väzbe na novelu zákona č. 528/2008  Z. z. o pomoci a podpore poskytovanej z fondov Európskeho spoločenstva v znení neskorších predpisov;
-	úpravy lehôt pre všetky subjekty zapojené do systému finančného riadenia;
-	úpravy záväzkov EÚ vo väzbe na prijatie nariadenia EP a Rady (EÚ) č. 539/2010, ktorým sa mení a dopĺňa nariadenie Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde, pokiaľ ide o zjednodušenie určitých požiadaviek a o určité ustanovenia týkajúce sa finančného riadenia;
-	stanovenia podmienok vrátenie finančných prostriedkov od prijímateľa a oznamovania nezrovnalostí.

Cieľom predkladaného materiálu je stanoviť systém riadenia a implementácie, vrátane finančného riadenia operačného programu INTERACT II na programové obdobie 2007 - 2013. Funkciu riadiaceho orgánu (ďalej len „RO“) pre program INTERACT II pre programové obdobie 2007 - 2013 vykonáva na základe uznesenia vlády SR č. 283/2008 Bratislavský samosprávny kraj (ďalej len „BSK“). Funkciu certifikačného orgánu a orgánu auditu vykonáva Ministerstvo financií SR. 

Podpredseda vlády SR v zastúpení vlády SR plní koordinačnú úlohu medzi vládou SR a BSK a dohliada na celkovú implementáciu operačného programu, pričom zodpovednosť za implementáciu operačného programu znáša RO. V máji 2008 bolo podpísané Memorandum k implementácii Operačného programu INTERACT II v programovom období 2007 – 2013 medzi podpredsedom vlády SR a predsedom BSK. Podpisom Memoranda k implementácii operačného programu INTERACT II v programovom období 2007 – 2013 členský štát deklaruje Európskej komisii a tým aj všetkým ostatným členským štátom Európskeho spoločenstva, podporu v riadení a implementácii nadnárodného operačného programu INTERACT II.

Predložený materiál je rozdelený do ôsmich základných častí.

Materiál nemá dopad na verejné financie, vplyv na zamestnanosť a podnikateľské prostredie, životné prostredie, na obyvateľstvo, hospodárenie podnikateľskej sféry a iných právnických osôb. 

Predkladaný materiál bol predmetom medzirezortného pripomienkového konania, v rámci ktorého boli pripomienky zapracované a materiál sa predkladá bez rozporov.

Materiál nadobúda platnosť a účinnosť dňom jeho podpisu ministrom financií, podpredsedom vlády SR pre vedomostnú spoločnosť, európske záležitosti, ľudské práva a menšiny a predsedom Bratislavského samosprávneho kraja.